
Különböző hatásmechanizmusú habképzőszerek alkalmazhatóságának vizsgálata biopolimer alapú, 3D nyomtatás során in-situ habosodó filamentek fejlesztéséhez

TDK munkám során különböző hatásmechanizmusú habképzőszerek alkalmazhatóságát vizsgáltam biopolimer alapú in-situ habosodó filamentek fejlesztéséhez. Miután FTIR és TGA méréssel meghatároztam a szükséges habképzőszerek esetében a hordozóanyagot, és megvizsgáltam a habképzőszerek bomlási hőmérsékletének kezdetét, a megfelelő mennyiségben adagolt habképzőszereket és a mátrixanyagokat kompaundáltam, majd filamentet készítettem belőlük. Sűrűségmérés és SEM vizsgálat alapján következtettem az előhabosodás mértékére, és kiválasztottam egy habképzőszert, amelyre a nyomtatási paramétereket optimalizáltam, hogy a lehető legnagyobb mértékű expanziót érhessem el. A kutatás során egyértelművé vált, hogy a nyomtatási hőmérsékletnek van egy optimum értéke. Ennél az értéknél nagyobb hőmérséklet esetében a túl kicsi ömledékszilárdság, valamint a keletkezett gáz nagyobb diffúziója a keletkező cellák összeomlásához vezet. Kisebb hőmérsékleti érték esetében pedig a polimer viszkozitása túl nagy, ami gátolja az expanziót, emellett pedig az átadott hő mennyisége nem elengedő a habképzőszer teljes bomlásához. A nyomtatási sebességnél szintén megfigyelhető egy optimum érték, ami az anyag tartózkodási idejével, ezáltal a felvett hőnek a mennyiségével van összefüggésben. Ezt követően szendvicsszerkezetet, és egy azzal azonos tömegű egyszerű habszerkezetet hoztam létre 3D nyomtatási technológiával, amelyeknek hajlítóvizsgálattal megvizsgáltam a viselkedését. Bemutattam, hogy rétegelt szerkezettel ~30%-kal növelhető a hajlítómerevség, ami például a sporteszközök és a csomagolóeszközök esetében előnyös lehet, hiszen azonos tömeg mellett
jobb tulajdonságok érhetők el.



